

VLADA REPUBLIKE HRVATSKE

Zagreb, 15. lipnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o visini regresa za korištenje godišnjih odmora državnih službenika i namještenika i službenika i namještenika u javnim službama za 2023. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 8. i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16. i 116/18.), a u vezi s Memorandumom o razumijevanju između Vlade Republike Hrvatske i reprezentativnih sindikata od 15. lipnja 2023. Vlada Republike Hrvatske je na sjednici održanoj \_\_\_\_\_ 2023. donijela

**O D L U K U**

**o visini regresa za korištenje godišnjeg odmora državnih službenika i namještenika i službenika i namještenika u javnim službama za 2023. godinu**

**I.**

Ovom Odlukom utvrđuje se da će se regres za korištenje godišnjeg odmora državnih službenika i namještenika i službenika i namještenika u javnim službama za 2023. godinu isplatiti u iznosu od 300,00 eura, umjesto u iznosu ugovorenom Dodatkom II. Kolektivnom ugovoru za državne službenike i namještenike („Narodne novine“, br. 58/23) i Dodatkom II. Temeljnom kolektivnom ugovoru za službenike i namještenike u javnim službama („Narodne novine“, br. 58/23).

**II.**

Ova Odluka stupa na snagu danom donošenja a objavit će se u „Narodnim novinama“.

KLASA:

URBROJ:

U Zagrebu,

PREDSJEDNIK

mr. sc. Andrej Plenković

**O B R A Z L O Ž E NJ E**

Vlada Republike Hrvatske i reprezentativni sindikati državne službe zaključili su 6. svibnja 2022. godine Kolektivni ugovor za državne službenike i namještenike („Narodne novine“, br. 56/22, 127/22 i 58/23, u daljnjem tekstu: Kolektivni ugovor), a koji je sklopljen na određeno vrijeme od četiri godine.

Vlada Republike Hrvatske i reprezentativni sindikati javnih službi zaključili su 6. svibnja 2022. godine Temeljni kolektivni ugovor za službenike i namještenike u javnim službama („Narodne novine“, br. 56/22, 127/22 i 58/23, u daljnjem tekstu: Temeljni kolektivni ugovor), a koji je također sklopljen na određeno vrijeme od četiri godine.

Dodatkom II. Kolektivnom ugovoru za državne službenike i namještenike i Dodatkom II. Temeljnom kolektivnom ugovoru za službenike i namještenike u javnim službama ugovoren je regres za 2023. godinu u iznosu od 250,00 eura za sve državne službenike i namještenike i sve službenike i namještenike u javnim službama, dok je iznimno za članove sindikata koji su pregovarali za sklapanje predmetnih dodataka ugovoren iznos regresa u visini 300,00 eura.

Odlukom Ustavnog suda Republike Hrvatske broj: U-I-242/2023 i dr. od 23. svibnja 2023. („Narodne novine“, br. 64/23) ocjenjena je neustavnom odredba Zakona o radu („Narodne novine“, br. 93/14, 127/17, 98/19, 151/22 i 64/23) koja omogućava razlikovanje članova i nečlanova sindikata prilikom ugovaranja materijalnih prava kolektivnim ugovorom, a temeljem koje je za članove sindikata koji su pregovarali ugovoren regres u većem iznosu.

Dana 5. lipnja 2023. godine Vlada Republike Hrvatske i reprezentativni sindikati državne službe i javnih službi održali su sastanak na kojem se raspravljalo o uspostavi isplate privremenog dodatka na plaću službenicima i namještenicima do uspostave novog sustava plaća u državnoj službi i javnim službama te o visini isplate regresa za 2023. godinu.

Dogovoreno je i da će Vlada Republike Hrvatske svim državnim službenicima i namještenicima i službenicima i namještenicima u javnim službama regres za 2023. godinu isplatiti, umjesto ugovorenih 250,00 eura, u iznosu od 300,00 eura za što će osigurati i pravni temelj.

Slijedom navedenoga predlaže se Vladi Republike Hrvatske da donese odluku u predloženom sadržaju.